Listskautarinn Aldís Kara Bergsdóttir tryggði sér keppnisrétt á Evrópumeistaramótinu í listskautum í gær og varð þar með fyrsti íslenski skautarinn til að ná lágmörkum inn á Evrópumót.
Aldís Kara tók þátt í Finlandia Trophy mótinu sem fór fram í Espoo í Finnlandi í gær. Þar setti hún nýtt Íslandsmet í stuttu prógrammi í fullorðinsflokki kvenna og sló þar met sem hún setti sjálf í janúar.
Aldís Kara hlaut 25,15 tæknistig en lágmarkið fyrir Evrópumótið eru 23 stig. Fyrir tveimur vikum síðan náði Aldís Kara lágmarkinu í frjálsu prógrammi Nebelhorn mótinu í Þýskalandi en keppendur þurfa að ná báðum lágmörkum til að fá keppnisrétt á Evrópumótinu. Evrópumeistaramót Alþjóða skautasambandsins fer fram í Tallinn í Eistlandi 10-16. janúar á næsta ári.
Íslenski landsliðsmaðurinn Ómar Ingi Magnússon var markahæsti leikmaður síns liðs þegar hann varð heimsmeistari félagsliða í handbolta ásamt félögum sínum í þýska liðinu Magdeburg.
Fyrir fram var búist við afar spennandi úrslitaleik þar sem Magdeburg, sigurvegarar Evrópudeildarinnar, mættu Barcelona, sigurvegurum Meistaradeildar Evrópu. Eftir jafna byrjun sigldi Magdeburg fram úr og var með þriggja marka forystu í hálfleik. Þýska liðið gaf hvergi eftir og vann að lokum fimm marka sigur, 33-28. Ómar Ingi var í lykilhlutverki í sóknarleik Magdeburg og endaði sem markahæsti leikmaður liðsins með sjö mörk. Annar íslenskur landsliðsmaður, Gísli Þorgeir Kristjánsson, er einnig á mála hjá Magdeburg.
Kvennalandslið Íslands í handbolta mæti Serbíu í undankeppni EM2022 í dag. Ísland tapaði gegn Svíþjóð í fyrsta leik riðilsins fyrr í vikunni. Arnar Pétursson, þjálfari liðsins, hefur þurft að gera eina breytingu á hópnum frá leiknum gegn Svíum en Aldís Ásta Heimisdóttir kemur inn í hópinn í stað Lovísu Thompson sem meiddist í leiknum gegn Svíþjóð.
Serbía hefur á að skipa gríðarlega öflugu liði og leikmenn Íslands þurfa því að treysta á góðan stuðning úr stúkunni. Leikurinn fer fram á Ásvöllum í Hafnarfirði og hefst klukkan fjögur í dag. Aðgangur er ókeypis en leikurinn er einnig í beinni útsendingu á RÚV.
Aldís Kara Bergsdóttir hefur unnið sér inn keppnisrétt á Evrópumeistaramóti í listskautum, fyrst íslenskra skautara. 